PATVIRTINTA

Vilniaus miesto savivaldybės tarybos

2017 m. d.

sprendimu Nr.

**Biudžetinės įstaigos**

**VILNIAUS LOPŠELIO-DARŽELIO „PUŠYNĖLIS“ NUOSTATAI**

**I SKYRIUS**

**BENDROSIOS NUOSTATOS**

1. Biudžetinės įstaigos Vilniaus lopšelio-darželio ,,Pušynėlis“ nuostatai (toliau – Nuostatai) reglamentuoja Vilniaus lopšelio-darželio ,,Pušynėlis“ teisinę formą, priklausomybę, savininką, savininko teises ir pareigas įgyvendinančiąją instituciją, buveinę, lopšelio-darželio grupę, pagrindinę paskirtį, ugdymo kalbą ir ugdymo formas, veiklos teisinį pagrindą, sritis, rūšis, tikslą, uždavinius, funkcijas, lopšelio-darželio teises ir pareigas, veiklos organizavimą ir valdymą, savivaldą, darbuotojų priėmimo į darbą, jų darbo apmokėjimo tvarką ir atestaciją, lėšų šaltinius, jų naudojimo tvarką ir finansinės veiklos kontrolę, reorganizavimo, likvidavimo ar pertvarkymo tvarką.

2. Lopšelio-darželio oficialusis pavadinimas – Vilniaus lopšelis-darželis ,,Pušynėlis“ (toliau – Lopšelis-darželis), trumpasis Lopšelio-darželio pavadinimas – lopšelis-darželis ,,Pušynėlis“. Lopšelis-darželis įregistruotas Juridinių asmenų registre, kodas – 190016884. Lopšelio-darželio veiklos koordinatorius – Vilniaus miesto savivaldybės administracijos Švietimo, kultūros ir sporto departamentas.

3. Vilniaus lopšelis-darželis Nr. 58 įsteigtas Vilniaus miesto darbo žmonių deputatų tarybos vykdomojo komiteto 1960 m. rugsėjo 22 d. sprendimu Nr. 578. Lopšelio-darželio veiklos pradžia – 1960 m. rugsėjo 22 d. Vilniaus miesto tarybos 1995 m. kovo 2 d. sprendimu Nr. 58 Lopšeliui-darželiui suteiktas pavadinimas Vilniaus lopšelis-darželis „Pušynėlis“. Vilniaus miesto savivaldybės tarybos 2017 m. lapkričio d. sprendimu Nr. „Dėl biudžetinės įstaigos Vilniaus lopšelio-darželio „Linelis“ reorganizavimo“ prie Lopšelio-darželio prijungtas Vilniaus lopšelis-darželis „Linelis“.

4. Lopšelio-darželio teisinė forma – biudžetinė įstaiga.

5. Lopšelio-darželio priklausomybė – savivaldybės įstaiga.

6. Lopšelio-darželio savininkė – Vilniaus miesto savivaldybė, kodas **111109233,**  adresas: Konstitucijos pr. 3, LT-09601 Vilnius.

7. Lopšelio-darželio savininko teises ir pareigas įgyvendinančioji institucija – Vilniaus miesto savivaldybės taryba, kuri:

7.1. priima sprendimą dėl Lopšelio-darželio pertvarkymo, reorganizavimo ar likvidavimo, struktūros pertvarkos, Lopšelio-darželio filialo steigimo ar jo veiklos nutraukimo, skiria ir atleidžia likvidatorių arba sudaro likvidavimo komisiją ir nutraukia jos įgaliojimus;

7.2. priima sprendimą dėl Lopšelio-darželio buveinės pakeitimo;

7.3. tvirtina ir keičia Lopšelio-darželio nuostatus;

7.4. priima į pareigas ir iš jų atleidžia Lopšelio-darželio vadovą;

7.5. sprendžia kitus Lietuvos Respublikos įstatymuose ir Nuostatuose jos kompetencijai priskirtus klausimus. Savininko teises ir pareigas įgyvendinančiosios institucijos sprendimai įforminami raštu.

8. Lopšelio-darželio buveinė – Miglos g. 53, LT-08102 Vilnius. Ugdymo procesas organizuojamas patalpose, esančiose Miglos g. 53 ir A. Mickevičiaus g. 21, Vilniuje.

9. Švietimo įstaigos grupė – ikimokyklinio ugdymo mokykla.

10. Lopšelio-darželio pagrindinė paskirtis – ikimokyklinio ugdymo grupės įstaiga lopšelis-darželis.

11. Ugdymo kalba – lietuvių.

12. Ugdymo forma – dieninė, savaitinė.

13. Ugdymo proceso organizavimo būdai: ikimokyklinio ugdymo grupė, priešmokyklinio ugdymo grupė.

14. Lopšelis-darželis vykdo neformaliojo vaikų švietimo, ikimokyklinio, priešmokyklinio ugdymo programas. Mokymosi pasiekimus įteisinantys dokumentai neišduodami.

15. Lopšelis-darželis yra viešasis juridinis asmuo, turintis antspaudą, atsiskaitomąją ir kitas sąskaitas Lietuvos Respublikoje įregistruotuose bankuose, atributiką, savo veiklą grindžia Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, švietimo ir mokslo ministro įsakymais, kitais teisės aktais ir Nuostatais.

**II SKYRIUS**

**LOPŠELIO-DARŽELIO VEIKLOS SRITIS IR RŪŠYS, TIKSLAS, UŽDAVINIAI,**

**FUNKCIJOS**

16. Lopšelio-darželio veiklos sritis – švietimas.

17. Lopšelio-darželio pagrindinė švietimo veiklos rūšis – ikimokyklinio amžiaus vaikų ugdymas, kodas 85.10.10.

18. Lopšelio-darželio kita švietimo veiklos rūšis – priešmokyklinio amžiaus vaikų ugdymas, kodas 85.10.20.

19. Kitos ne švietimo veiklos rūšys:

19.1. kitų maitinimo paslaugų teikimas, kodas 56.29;

19.2. nuosavo arba nuomojamo nekilnojamojo turto nuoma ir eksploatavimas, kodas 68.20.

20. Lopšelio-darželio veiklos tikslas – padėti vaikui tenkinti jo prigimtinius, kultūrinius poreikius, plėtoti dvasines, intelektines ir fizines asmens galias, bendrąsias ir esmines kompetencijas, būtinas tolesniam mokymuisi pagal pradinio ugdymo programą.

21. Lopšelio-darželio veiklos uždaviniai:

21.1. teikti vaikams kokybišką ikimokyklinį, priešmokyklinį ugdymą;

21.2. telkti vaikus ir suaugusiuosius bendruomenės veiklai, vykdyti visuomenės kultūrinio ugdymo funkcijas;

21.3. užtikrinti sveiką ir saugią ugdymo (-si) aplinką.

22. Įgyvendindamas pavestus uždavinius, Lopšelis-darželis:

22.1. vykdo ikimokyklinį ugdymą vadovaudamasis Lietuvos Respublikos švietimo ir mokslo ministro patvirtintomis rekomendacijomis ir teisės aktų nustatyta tvarka parengta ikimokyklinio ugdymo programa. Priešmokyklinį ugdymą organizuoja vadovaudamasis teisės aktų nustatyta tvarka patvirtinta bendrąja priešmokyklinio ugdymo programa. Atsižvelgdamas į Lopšelio-darželio bendruomenės reikmes, taip pat į vaikų poreikius ir interesus, konkretina ir individualizuoja ugdymo turinį;

22.2. rengia ikimokyklinio ugdymo programą, kuriai pritaria Lopšelio-daželio savininko teises ir pareigas įgyvendinančioji institucija arba jos įgaliotas asmuo;

22.3. vykdo ikimokyklinio, priešmokyklinio ugdymo programas, ugdymo sutartyse sutartus įsipareigojimus, užtikrina geros kokybės ugdymą;

22.4. sudaro palankias sąlygas ugdyti vaikų tautinį, pilietinį sąmoningumą, puoselėti kultūrinę ir socialinę brandą, tenkinti saviugdos ir saviraiškos poreikius;

22.5. sudaro sąlygas darbuotojams kelti kvalifikaciją;

22.6. užtikrina higienos normas, teisės aktų reikalavimus atitinkančią sveiką, saugią ugdymosi ir darbo aplinką;

22.7. kuria ugdymo turinio reikalavimams įgyvendinti reikiamą materialinę bazę vadovaudamasis Lietuvos Respublikos švietimo ir mokslo ministro patvirtintais Švietimo aprūpinimo standartais;

22.8. organizuoja vaikų maitinimą Lopšelyje-darželyje;

22.9. vykdo kitas įstatymų ir kitų teisės aktų nustatytas funkcijas.

**III SKYRIUS**

**LOPŠELIO-DARŽELIO TEISĖS IR PAREIGOS**

23. Lopšelis-darželis, įgyvendindamas jam pavestą tikslą ir iškeltus uždavinius, vykdydamas jam priskirtas funkcijas, turi teisę:

23.1. vykdyti neformaliojo švietimo programas;

23.2. parinkti ugdymo (-si) ir veiklos būdus;

23.3. kurti naujus ugdymo (-si ) modelius, užtikrinančius kokybišką ugdymą;

23.4. bendradarbiauti su savo veiklai įtakos turinčiais fiziniais ir juridiniais asmenimis;

23.5. vykdyti šalies ir tarptautinius švietimo projektus;

23.6. gauti paramą Lietuvos Respublikos labdaros ir paramos įstatymo nustatyta tvarka;

23.7. naudotis kitomis teisės aktų suteiktomis teisėmis.

24. Lopšelis-darželis privalo:

24.1. užtikrinti Lietuvos Respublikos teisės aktų reikalavimus atitinkančią sveiką, saugią ugdymosi ir darbo aplinką;

24.2. naudoti lėšas Nuostatuose nurodytiems uždaviniams įgyvendinti pagal asignavimų valdytojo patvirtintas programas;

24.3. teikti savininko teises ir pareigas įgyvendinančiajai institucijai ir kitoms Lietuvos Respublikos įstatymų numatytoms institucijoms veiklos ataskaitas;

24.4. vykdyti kitas Lietuvos Respublikos teisės aktuose nustatytas pareigas.

**IV SKYRIUS**

**LOPŠELIO-DARŽELIO VEIKLOS ORGANIZAVIMAS IR VALDYMAS**

25. Lopšelio-darželio veikla organizuojama pagal direktoriaus patvirtintus:

25.1. Lopšelio-darželio strateginį planą, kuriam yra pritarusios Lopšelio-darželio taryba ir Vilniaus miesto savivaldybės vykdomoji institucija ar jos įgaliotas asmuo, ir metinį veiklos planą, kuriam yra pritarusi Lopšelio-darželio taryba;

25.2. kitus Lopšelio-darželio veiklą reguliuojančius ir teisės aktų nustatyta tvarka parengtus, suderintus ir patvirtintus aktus.

26.Lopšeliui-darželiui vadovauja direktorius, kurį konkurso būdu priima į pareigas ir iš jų atleidžia savininko teises ir pareigas įgyvendinančioji institucija.

27. Direktorius:

27.1. suderinęs su Vilniaus miesto savivaldybės vykdomąja institucija arba jos įgaliotu asmeniu,tvirtina Lopšelio-darželio struktūrą, Lopšelio-darželio darbuotojų pareigybių sąrašą, neviršydamas nustatyto didžiausio leistino pareigybių skaičiaus;

27.2. tvirtina auklėtojų, mokytojų ir darbuotojų pareigybių aprašymus, Lietuvos Respublikos darbo kodekso ir kitų teisės aktų nustatyta tvarka priima į darbą ir atleidžia iš jo Lopšelio-darželio darbuotojus, skatina juos, skiria jiems drausmines nuobaudas;

27.3. priima vaikus Vilniaus miesto savivaldybės tarybos nustatyta tvarka, sudaro ugdymo sutartis Lietuvos Respublikos teisės aktų nustatyta tvarka;

27.4. suderinęs su Lopšelio-darželio taryba, tvirtina Lopšelio-darželio darbo tvarkos taisykles;

27.5. sudaro vaikams ir darbuotojams [saugias](http://litlex/Litlex/LL.DLL?Tekstas=1?Id=65652&Zd=saug%2Bdarbe&BF=4#80z#80z) ir sveikatai nekenksmingas darbo sąlygas visais su ugdymu (-osi) ir darbu susijusiais aspektais;

27.6. organizuoja, koordinuoja, analizuoja ir vertina Lopšelio-darželio veiklą pavestoms funkcijoms vykdyti bei uždaviniams įgyvendinti;

27.7. leidžia įsakymus, kontroliuoja jų vykdymą, užtikrina, kad būtų laikomasi Lietuvos Respublikos įstatymų, kitų teisės aktų ir Nuostatų;

27.8. sudaro komisijas, darbo grupes;

27.9. Lopšelio-darželio vardu sudaro sutartis Lopšelio-darželio funkcijoms vykdyti;

27.10. organizuoja Lopšelio-darželio dokumentų saugojimą ir valdymą teisės aktų nustatyta tvarka;

27.11. teisės aktų nustatyta tvarka valdo, naudoja Lopšelio-darželio turtą, lėšas ir jais disponuoja, užtikrina optimalų intelektinių, materialinių, finansinių ir informacinių išteklių, valdymą bei naudojimą;

27.12. rūpinasi metodinės veiklos organizavimu, darbuotojų profesiniu tobulėjimu, sudaro jiems sąlygas kelti kvalifikaciją, auklėtojams ir kitiems pedagoginiams darbuotojams galimybę atestuotis ir organizuoja jų atestaciją Lietuvos Respublikos švietimo ir mokslo ministro nustatyta tvarka;

27.13. inicijuoja Lopšelio-darželio savivaldos institucijų sudarymą ir skatina jų veiklą;

27.14. bendradarbiauja su vaikų tėvais (globėjais), pagalbą vaikui, pedagogui ir Lopšeliui-darželiui teikiančiomis įstaigomis, aukštosiomis mokyklomis, teritorinėmis policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko teisių apsaugos srityje;

27.15. atstovauja Lopšeliui-darželiui kitose institucijose;

27.16. garantuoja, kad pagal Lietuvos Respublikos viešojo sektoriaus atskaitomybės įstatymą teikiamos statistinės ataskaitos ir ataskaitų rinkiniai būtų teisingi;

27.17. užtikrina veiksmingą Lopšelio-darželio vidaus kontrolės sistemos sukūrimą, jos veikimą ir tobulinimą;

27.18. dalį savo funkcijų teisės aktų nustatyta tvarka gali pavesti vykdyti Lopšelio-darželio direktoriaus pavaduotojams;

27.19. vykdo kitas teisės aktuose ir pareigybės aprašyme nustatytas funkcijas.

28. Lopšelio-darželio direktorius atsako už tai, kad Lopšelyje-darželyje būtų laikomasi Lietuvos Respublikos įstatymų ir kitų teisės aktų, už demokratinį Lopšelio-darželio valdymą, bendruomenės narių informavimą, tinkamą funkcijų vykdymą, nustatytų tikslų ir uždavinių įgyvendinimą, Lopšelio-darželio veiklos rezultatus, už gerą ir veiksmingą vaiko minimalios priežiūros priemonių įgyvendinimą.

29. Direktorius yra pavaldus ir atskaitingas savininko teises ir pareigas įgyvendinančiajai institucijai ir merui.

30. Lopšelyje-darželyje pedagogų metodinei veiklai organizuoti sudaromos pedagogų metodinės grupės ir metodinė taryba.

31. Metodinės grupės nariai yra auklėtojai, priešmokyklinio ugdymo pedagogai. Metodinė grupė planuoja ugdymo turinį: aptaria vaikų ugdymosi poreikius ir susitaria dėl ilgalaikių ir trumpalaikių ugdomųjų planų rengimo principų ir tvarkos, parenka ugdymo priemones, aptaria jų naudojimą, įvertina ugdymo procese vaikų sukauptą patirtį, pedagoginių klausimų sprendimo būdus ir darbo metodiką, dalijasi gerąja patirtimi, aptaria kvalifikacijos kėlimo poreikius, juos derina su Lopšelio-darželio veiklos tikslais, keičiasi informacija ir bendradarbiauja, teikia siūlymus metodinei tarybai dėl ugdymo turinio formavimo ir ugdymo organizavimo gerinimo. Metodinės grupės veikla organizuojama pagal Lopšelio-darželio direktoriaus patvirtintą Metodinės veiklos organizavimo tvarkos aprašą. Metodinei grupei vadovauja Metodinės veiklos organizavimo tvarkos aprašo nustatyta tvarka grupės narių išrinktas pirmininkas. Metodinės grupės veiklą koordinuoja direktoriaus pavaduotojas ugdymui.

32. Metodinės tarybos narius renka pedagogų taryba slaptu balsavimu. Ją sudaro 5 nariai. Metodinė taryba nustato pedagogų metodinės veiklos prioritetus, posėdžių vietą ir laiką, inicijuoja pedagogikos naujovių diegimą Lopšelyje-darželyje, metodinių grupių bendradarbiavimą, gerosios pedagoginės patirties sklaidą, bendradarbiavimą su pedagogų asociacijomis, kitomis nevyriausybinėmis organizacijomis, švietimo pagalbos įstaigomis, prireikus vertina auklėtojų metodinius darbus ir praktinę veiklą, nustato auklėtojų kvalifikacijos kėlimo prioritetus, teikia metodinėms grupėms siūlymus dėl veiklos tobulinimo, Lopšelio-darželio direktoriui – dėl turinio formavimo ir ugdymo organizavimo gerinimo. Metodinei tarybai vadovauja tarybos narių išrinktas vadovas, kuris rengia metodinės tarybos narių posėdžius pagal poreikį, bet ne rečiau kaip 4 kartus per metus.Jos veiklą koordinuoja direktoriaus pavaduotojas ugdymui.

33. Lopšelyje-darželyje rūpintis vaikui saugia ir palankia mokymosi aplinka ir atlikti kitas su vaiko gerove susijusias funkcijas sudaroma vaiko gerovės komisija (toliau – Komisija).

34. Komisijos pirmininką, jo pavaduotoją ir sekretorių skiria, Komisijos sudėtį ir jos darbo reglamentą tvirtina Lopšelio-darželio direktorius teisės aktų nustatyta tvarka. Komisijos narius gali siūlyti Lopšelio-darželio taryba. Komisijos sekretorius nėra komisijos narys. Komisija sudaroma iš ne mažiau kaip 5 narių. Komisijos veiklos forma – posėdžiai, pasitarimai ir kitos veiklos formos, reikalingos Komisijos funkcijoms atlikti.

35. Komisija vykdo šias funkcijas:

35.1. kiekvienais metais tvirtina Komisijos veiklos planą, nustatydama prioritetus, tikslus ir jų įgyvendinimo priemones, ir už jo įgyvendinimą atsiskaito Lopšelio-darželio direktoriui;

35.2. vykdo Lopšelio-darželio bendruomenės švietimą vaiko teisių apsaugos, teisės pažeidimų prevencijos, vaikų užimtumo ir kitose srityse;

35.3. organizuoja švietimo pagalbą vaikui, pedagogui ir vaiko atstovams pagal įstatymą;

35.4. teikia siūlymus Lopšelio-darželio direktoriui dėl saugios ir ugdymuisi palankios aplinkos užtikrinimo, socialinio ugdymo, prevencijos ir kitų programų įgyvendinimo Lopšelyje-darželyje;

35.5. teikia siūlymus Vilniaus miesto vaiko gerovės komisijai dėl vaiko minimalios priežiūros priemonių tobulinimo;

35.6. vykdo kitas teisės aktuose nustatytas funkcijas.

**V SKYRIUS**

**LOPŠELIO-DARŽELIO SAVIVALDA**

36. Lopšelio-darželio taryba yra aukščiausia Lopšelio-darželio savivaldos institucija. Lopšelio-darželio taryba telkia Lopšelio-darželio, pedagogų ir vaikų tėvų (globėjų) bendruomenę, vietos bendruomenę demokratiniam Lopšelio-darželio valdymui, padeda spręsti Lopšeliui-darželiui aktualius klausimus, atstovauti teisėtiems įstaigos interesams.

37. Lopšelio-darželio taryba sudaroma iš vaikų tėvų (globėjų) ir pedagogų. Lopšelio-darželio taryba ir jos pirmininkas renkami 3 metams.

38. Į Lopšelio-darželio tarybą lygiomis dalimis (4+4) tėvus (globėjus) deleguoja visuotinis tėvų (globėjų) susirinkimas, pedagogus – pedagogų taryba.

39. Lopšelio-darželio tarybos posėdžiai šaukiami ne rečiau kaip du kartus per metus. Posėdis teisėtas, jei jame dalyvauja ne mažiau kaip du trečdaliai narių. Nutarimai priimami posėdyje dalyvaujančiųjų balsų dauguma. Jeigu balsai pasiskirsto po lygiai, lemia pirmininko balsas. Lopšelio-darželio direktorius tarybos posėdžiuose gali dalyvauti kviestinio nario teisėmis. Lopšelio-darželio tarybai vadovauja pirmininkas, išrinktas slaptu balsavimu Lopšelio-darželio tarybos posėdyje.

40. Lopšelio-darželio taryba:

40.1. teikia siūlymus dėl Lopšelio-darželio strateginių tikslų, uždavinių ir jų įgyvendinimo priemonių;

40.2. pritaria Lopšelio-darželio strateginiam planui, Lopšelio-darželio metiniam veiklos planui, Lopšelio-darželio vidaus darbo tvarkos taisyklėms, kitiems Lopšelio-darželio veiklą reglamentuojantiems dokumentams, teikiamiems Lopšelio-darželio direktoriaus;

40.3. teikia Lopšelio-darželio direktoriui siūlymus dėl Lopšelio-darželio nuostatų pakeitimo ar papildymo, Lopšelio-darželio vidaus struktūros tobulinimo;

40.4. svarsto Lopšelio-darželio lėšų naudojimo klausimus;

40.5. turi teisę gauti visą informaciją apie Lopšelio-darželio veiklą;

40.6. svarsto metodinės tarybos, savivaldos institucijų ar Lopšelio-darželio bendruomenės narių iniciatyvas ir teikia Lopšelio-darželio direktoriui siūlymus;

40.7. išklauso Lopšelio-darželio metines veiklos ataskaitas ir teikia siūlymus Lopšelio-darželio direktoriui, savininko teises ir pareigas įgyvendinančiajai institucijai ar jos įgaliotam asmeniui dėl Lopšelio-darželio veiklos tobulinimo, saugių vaikų ugdymo ir darbo sąlygų sudarymo, talkina formuojant Lopšelio-darželio materialinius, finansinius ir intelektinius išteklius;

40.8. svarsto Lopšelio-darželio direktoriaus teikiamus klausimus.

41. Lopšelio-darželio taryba už savo veiklą vieną kartą per metus atsiskaito Lopšelio-darželio bendruomenei.

42. Pedagogų taryba – nuolat veikianti Lopšelio-darželio savivaldos institucija pedagogų profesiniams ir bendriesiems ugdymo klausimams spręsti. Ją sudaro Lopšelio-darželio direktorius, direktoriaus pavaduotojai ugdymui, visi Lopšelyje-darželyje dirbantys pedagogai, sveikatos priežiūros specialistai, švietimo pagalbą teikiantys specialistai, kiti tiesiogiai ugdymo procese dalyvaujantys asmenys.

43. Pedagogų tarybai vadovauja Lopšelio-darželio direktorius.

44. Pedagogų tarybos posėdžius šaukia Lopšelio-darželio direktorius. Posėdis yra teisėtas, jei jame dalyvauja du trečdaliai pedagogų tarybos narių. Nutarimai priimami posėdyje dalyvavusių narių balsų dauguma. Jeigu balsai pasiskirsto po lygiai, lemia direktoriaus balsas.

45. Pedagogų taryba:

45.1. aptaria praktinius ikimokyklinio ir priešmokyklinio ugdymo organizavimo klausimus;

45.2. analizuoja Lopšelio-darželio ugdymo procesą ir numato šio proceso tobulinimo būdus;

45.3. analizuoja Lopšelio-darželio veiklos ir ugdymo programų įgyvendinimą;

45.4. skatina naujovių paiešką ir gerosios patirties sklaidą;

45.5. kartu su Lopšelio-darželio logopedu, asmens sveikatos priežiūros specialistu sprendžia vaikų sveikatos, saugios veiklos, kalbos, elgesio korekcijos, poilsio ir mitybos klausimus;

45.6. numato bendradarbiavimo su vaikų tėvais (globėjais) ir visuomene kryptis.

**VI SKYRIUS**

**DARBUOTOJŲ PRIĖMIMAS Į DARBĄ, JŲ DARBO APMOKĖJIMO**

**TVARKA IR ATESTACIJA**

46. Darbuotojai į darbą Lopšelyje-darželyje priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.

47. Lopšelio-darželio darbuotojams už darbą mokama Lietuvos Respublikos įstatymų ir kitų teisės aktų nustatyta tvarka.

48. Lopšelio-darželio direktorius, jo pavaduotojai ugdymui ir pedagogai atestuojami ir kvalifikaciją kelia Lietuvos Respublikos švietimo ir mokslo ministro nustatyta tvarka.

**VII SKYRIUS**

**LOPŠELIO-DARŽELIO TURTAS, LĖŠOS, JŲ NAUDOJIMO TVARKA,**

**FINANSINĖS VEIKLOS KONTROLĖ ir veiklos priežiūra**

49. Lopšelis-darželis valdo patikėjimo teise perduotą Vilniaus miesto savivaldybės turtą, jį naudoja ir disponuoja  juo Lietuvos Respublikos įstatymų, Vilniaus miesto savivaldybės tarybos sprendimų ir kitų teisės aktų nustatyta tvarka.

50. Lopšelio-darželio lėšas sudaro:

50.1. valstybės biudžeto specialiųjų tikslinių dotacijų Vilniaus miesto savivaldybės biudžetui skirtos lėšos ir Vilniaus miesto savivaldybės biudžeto lėšos, skiriamos pagal patvirtintas sąmatas;

50.2. pajamos už teikiamas paslaugas;

50.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

50.4. kitos teisėtu būdu įgytos lėšos.

51. Lėšos naudojamos Lietuvos Respublikos teisės aktų nustatyta tvarka.

52. Lopšelio-darželio tarybos siūlymu, jei yra sutaupytų Lopšelio-darželio fondo lėšų, darbuotojams gali būti mokami priedai prie atlyginimų teisės aktų nustatyta tvarka.

53. Lopšelis-darželis buhalterinę apskaitą organizuoja ir finansines ataskaitas tvarko Lietuvos Respublikos teisės aktų nustatyta tvarka. Lopšelio-darželio finansinė veikla kontroliuojama Lietuvos Respublikos teisės aktų nustatyta tvarka.

54. Lopšelio-darželio finansines operacijas atlieka biudžetinė įstaiga „Biudžetinių įstaigų buhalterinė apskaita“.

55. Lopšelio-darželio finansinės veiklos kontrolę vykdo Lietuvos Respublikos valstybės kontrolės įgaliotos institucijos ir savininkas. Lopšelio-darželio valstybinį auditą atlieka Lietuvos Respublikos valstybės kontrolė. Lopšelio-darželio veiklos ir išorės finansinį auditą atlieka Vilniaus miesto savivaldybės kontrolierius (Savivaldybės kontrolės ir audito tarnyba). Lopšelio-darželio vidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais. Lopšelio-darželio veiklos priežiūrą atlieka Savivaldybės vykdomoji institucija, prireikus pasitelkdama išorinius vertintojus.

**VIII SKYRIUS**

**BAIGIAMOSIOS NUOSTATOS**

56. Informacija visuomenei apie Lopšelio-darželio veiklą teikiama ją paskelbiant Lopšelio-darželio interneto svetainėje, prireikus teisės aktų nustatyta tvarka įstaigos savininko interneto svetainėje.

57. Pranešimai, kuriuos remiantis Nuostatais ar Lietuvos Respublikos teisės aktais reikia paskelbti viešai, skelbiami valstybės įmonės Registrų centro elektroniniame leidinyje „Juridinių asmenų vieši pranešimai“.

58. Lopšelio-darželio nuostatus, jų pakeitimus, papildymus tvirtina Lopšelio-darželio savininko teises ir pareigas įgyvendinančioji institucija.

59. Lopšelio-darželio nuostatai gali būti keičiami ir papildomi Lopšelio-darželio savininko teises ir pareigas įgyvendinančiosios institucijos, Lopšelio-darželio direktoriaus ar Lopšelio-darželio tarybos iniciatyva.

60. Lopšelio-darželio nuostatų papildymai ar pakeitimai derinami su Lopšelio-darželio taryba.

61. Lopšelis-darželis reorganizuojamas, likviduojamas ar pertvarkomas, Lopšelio-darželio struktūros pertvarka vykdoma Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_